b'\n_START_ARTICLE_\nNakada\n_START_SECTION_\nZgodovina\n_START_PARAGRAPH_\nNakada obsega nekaj vasi, med njimi Tukf, Khatara, Danfik in Zavadja. Stoji v bli\xc5\xbeini prazgodovinske preddinasti\xc4\x8dne nekropole iz obdobja okoli 4400-3000 pr. n. \xc5\xa1t. Po Nakadi se imenuje pomembna nakadska kultura s sredi\xc5\xa1\xc4\x8dem v Nakadi, ki je zajemala tudi mesta El Badari, Gerzeh in Nehen (Hierakonpolis). Velika koli\xc4\x8dina arheolo\xc5\xa1kih najdb iz Nakade je omogo\xc4\x8dila datiranje celotne kulture po vsem Egiptu in njegovi okolici._NEWLINE_Mesto je bilo sredi\xc5\xa1\xc4\x8de kulta boga Seta. V njem so bile okoli leta 3500 pr. n. \xc5\xa1t. zgrajene velike grobnice._NEWLINE_Nakada je eno od redkih mest v Egiptu, ki je imelo leta 1960 ve\xc4\x8dinsko koptsko prebivalstvo.'